Asteroïede beweeg dié week ‘naby’ aarde verbyAsteroïede beweeg dié week ‘naby’ aarde verby (Foto: Nasa) ’n Asteroïde met ’n deursnee van sowat 20 m gaan die aarde 12 Oktober (Donderdag) op ’n afstand van 45 000 kilometer mis. Volgens Nasa-wetenskaplikes veroorsaak dié asteroïde, wat as 2912 TC4 bekend staan, kommer oor die doeltreffendheid van wetenskaplike navorsing wat asteroïde identifiseer, naspoor of selfs om dit in ŉ rigting weg van die aarde te stuur. Gareth Williams, ŉ direkteur van die International Astronomical Union’s Minor Planet Center, sê 45 000 kilometer is sowat ’n agste van die afstand van die aarde na die maan, wat beteken dat die aarde nie in enige gevaar sou wees nie. Geostasionêre satelliete beweeg oor die algemeen op ŉ afstand van ongeveer 36 000 kilometer weg van die aarde. “In die ruimte tref voorwerpe soos asteroïde mekaar gereeld – en die aarde is nie ŉ uitsondering nie. Dit is nie onmoontlik dat die aarde in die toekoms getref sal word nie. Om die waarheid te sê, daar is elke paar jaar ŉ geval waar iets die aarde getref het. Hierdie kwessie gaan eerder oor hoe ons in die toekoms so iets kan voorspel,” sê Williams. Astronome is oortuig dat hulle reeds een derde van die grootste asteroïde geïdentifiseer het ná ŉ program om dié voorwerpe te identifiseer in 1998 van stapel gestuur is. Die kanse dat ’n asteroïde van ’n kilometer in deursnee die aarde enige gegewe jaar kan tref, word op 1 teen 500 000 geraam, terwyl die kanse dat ’n asteroïde van 140 meter in deursnee met die aarde sal bots, 1 teen 30 000 is.